हुन पनि लोकतान्त्रिक देशमा सेनाका मुख्यत: तीनवटा काम हुन्छन्, पहिलो: राष्ट्रको सुरक्षा । राष्ट्रको सुरक्षा अन्तर्गत सीमा सुरक्षा र बाह्य आक्रमणबाट सुरक्षा पर्छन् । दोस्रो, राष्ट्रिय विपत्मा उद्धार अनि तेस्रो चाहिँ गैरसैनिक पक्षले गर्न नसेकेका विकास निर्माणका काममा अगुवाइ । यसबाहेक यदाकदा देश गम्भीर आन्तरिक युद्धमा फसेको खण्डमा पनि सरकारले सेना परिचालन गर्न सक्छ, त्यसलाई संसद्ले निश्चित समयमा अनुमोदन गर्न जरुरी हुन्छ । लोकतन्त्रमा सेनाको क्षेत्राधिकार र भूमिका मुख्यत: यतिमै सीमित छ ।
